*Tämä artikkeli käsittelee luontoa ympäristönä. Sanan muista merkityksistä katso Luonto (täsmennyssivu).*
Galunggung vuonna 1982. Kuvassa näkyy salamointia sekä tulivuorenpurkauksesta peräisin olevaa laavaa.
Luonnon ajatellaan usein tarkoittavan ympäristöä, jota ihminen ei ole havaittavasti muokannut. Kuva Monument Valleysta Yhdysvalloista.
**Luonto** tarkoittaa yleisimmin maaperää sekä vesi- ja ilmakehää kasveineen ja eläimineen, varsinkin vain vähän tai ei ollenkaan ihmisen muokkaamana elinympäristönä. Luontoa tutkivien tieteenalojen yhteisnimitys on luonnontiede.

Luonnontieteellisen näkemyksen mukaan ihminen on itsekin eläin ja osa luontoa. Tällöin ei ihmistä eikä hänen luomaa kulttuuriympäristöä voi pitää luonnon vastakohtana. Arkikielenkäytössä pidetään kuitenkin turhana korostaa kulttuuriympäristön eroa koskemattomasta, villistä luonnosta vaan käytetään pelkästään termiä luonto. Lisäksi arkisen kielenkäytön luonto-termiin sisältyy usein oletus, että tämä tarkoittaa pääasiassa elollista luontoa.

Luonnontieteissä luonto käsitetään kaiken kattavaksi olevaisuudeksi atomin osista tähtijärjestelmiin ja samalla tutkimuksen kohteeksi, johon sisältyy kaikki tutkittavissa oleva. Käytännössä tieteiden välisessä työjaossa inhimillisen kulttuurin tutkimus on ollut ennen muuta ihmistieteiden alaa.

Luonto-sanan merkityksiä
------------------------

Suomen kieleen sana luonto on etymologisesti tullut mytologisten luontokäsitysten kautta ja luonto-sanalla on ilmeisesti sama tausta kuin sanalla luotu, synnytetty.

Luonto tieteen näkökulmasta
---------------------------

Monsuunipilviä.
Tieteessä luonnon tutkimus jakautuu elollisen luonnon tutkimukseen eli biologiaan ja elottoman luonnon tutkimukseen eli geotieteisiin, sisältäen maantieteen, geologian ja meritieteen, hydrologian ja limnologian että meteorologian sekä tähtijärjestelmien ja kaikkeuden tutkimuksen, käsittäen tähtitieteen, fysiikan ja kemian. Geologinen ajanlasku jaottelee maapallon historian vaiheita maapallon synnystä alkaen.

Biologian tutkimuksen kohteita ovat eläimet, kasvit, sienet ja mikrobit, joita tarkastelevat:

* eläintiede
* kasvitiede
* mikrobiologia
* evoluutiobiologia
* ekologia
* aiemmin eläneitä eläinlajeja tutkii paleontologia fossiilien avulla

Elollisen luonnon monimuotoisuus vaikeuttaa aivan selkeiden rajojen vetämistä joidenkin eliöiden kohdalla siihen, mihin pääryhmään se olisi luokiteltava systematiikassa.

Maapallon alueet luokitellaan myös eri kasvi- ja eläinmaantieteellisiin alueisiin:

* trooppinen vyöhyke
* subtrooppinen vyöhyke
* lauhkea vyöhyke
* kylmä vyöhyke ja arktinen alue

Luonnonilmiöt
-------------

Sateenkaari.
Luonnonilmiöitä ovat muun muassa:

* aika ja avaruus
* painovoima
* aurinko, maapallo ja kuu
* vuorokausi
* varsinkin lähellä sen napa-alueita, vuodenaikojen kevät, kesä, syksy ja talvi kierto on ympäristöä leimaava ilmiö.
* sää ja ilmasto
* mantereet ja mannerten liikkuminen
* tulivuoret
* meret, merivirrat ja vuorovesi
* yhteyttäminen
* lisääntyminen ja seksuaalisuus
* syntymä ja kuolema
* evoluutio

Luonnonsuojelu
--------------

Lunta puiden oksilla.
Luonnonsuojelulla tarkoitetaan luonnon suojaamista ihmisen vahingoittavalta toiminnalta. Luonnonsuojelussa pyritään pitämään alueita ihmisen toiminnan ulkopuolella tavoitteena suojella siellä eläviä olioita. Biodiversiteetti eli elollisen luonnon monimuotoisuus nähdään luonnonsuojelussa tärkeänä.

Ympäristönsuojelussa pyritään suojaamaan luontoa ja samalla ihmistä ihmisen omien toimien aiheuttamilta ympäristöongelmilta, jotka saattavat uhata myös ihmisen olemassaoloa. Ympäristösuojelun tavoitteena on kestävä kehitys.

Katso myös
----------

* Jokamiehenoikeus
* Luonnonmaantiede
* Luonnonvarat
* Luontomatkailu
* Luonnonympäristö
* Metsä
* Suomen luonto

Lähteet
-------

1. 1 2 3  *Kielitoimiston sanakirja*. Kotimaisten kielten tutkimuskeskuksen julkaisuja 132. Internet-versio MOT Kielitoimiston sanakirja 1.0. Helsinki: Kotimaisten kielten tutkimuskeskus ja Kielikone Oy, 2004. ISBN 952-5446-11-5.
2. ↑  Haila, Yrjö & Lähde, Ville (toim.): *Luonnon politiikka*. Tampere: Vastapaino, 2003.
3. ↑  Lagerspetz, Kari: *Sattumasta säätelyyn*. WSOY, 1982. ISBN 951-0-11586-X.
4. ↑  Kamppinen, Matti & Laihonen, Pasi & Vuorisalo, Timo (toim.): *Kulttuurieläin. Ihmistutkimuksen biologiaa*. Helsingissä: Otava, 1989. ISBN 951-1-10352-0.

Aiheesta muualla
----------------

Wikisitaateissa on kokoelma sitaatteja aiheesta ***Luonto***. 

CommonsCommons
Wikimedia Commonsissa on kuvia tai muita tiedostoja aiheesta **Luonto**.
* Luonto ja ympäristösivut Suomen luonnonsuojeluliiton sivuilta (Arkistoitu – Internet Archive).